Mozaika v tabline, podľa ktorej dostal dom pomenovanie. Zachytáva hercov, ktorí sa pripravujú na satyrskú drámu, ako to dokumentujú ich kostýmy. Uprostred skúša jeden z členov zboru dvojitú píšťalu
**Dom Tragického básnika** (tal. *Casa del Poeta Tragico*) je názov niekdajšieho obydlia v antických Pompejách. Je situovaný v severozápadnej časti mesta s vchodom z ulice *Via delle Terme*. Dom je ukážkou typického obydlia z čias rímskeho impéria, zdobeného podlahovými mozaikami a nádhernými nástennými maľbami.

Za svoj zvláštny názov vďačí mozaike umiestnenej v tabline (miestnosti, v ktorej majiteľ prijímal hostí), ktorá predstavuje divadelný výjav s hercami, hudobníkmi a javiskovými scénami. O tom, že jeho majiteľ bol pravdepodobne obchodník svedčí pôdorysné usporiadanie domu – dve miestnosti po stranách vstupného vestibulu slúžili ako obchody.

História a popis domu
---------------------

Pôvodná stavba inak neveľkého domu pochádza z 2. stor. pred Kr.; po zemetrasení v roku 62 po Kr. získal dom zásluhou jeho majiteľov výzdobu, ktorá pretrvala až do osudnej skazy mesta.

Dom bol odhalený v rokoch 1824 – 1825 s veľmi zachovalou výzdobou, ktorá však vo veľkej miere skončila vo výstavných priestoroch Národného archeologického múzea v Neapole. Dom patril k typu stavieb, ktoré mali hlavné miestnosti na jednej osi.

*Obetovanie Ifigénie*. Maľba na zadnej stene stĺporadia, pochádzajúca z obdobia po roku 62 po Kr. znázorňuje tragédiu Ifigénie na Aulide. Odyseus a Achillom nesú dievča k obete, vpravo je veštec Kalchas s dýkou, vľavo so zahalenou hlavou stojí Agamemnón. Na nebesiach je už pripravená Artemis, aby zamenila dievča za laň. Dnes je freskav Národnom archeologickom múzeu v Neapole
Z ulice sa do domu vchádzalo priamo do pretiahnutého vestibulu, podlahu ktorého zdobila biela mozaika s pravidelným vzorom. Na nej sa vynímal obraz hnedého psa takmer v životnej veľkosti, pod ktorým boli z farebných úlomkov poskladané slová *CAVE CANEM* (*Pozor pes*).

Z vestibulu sa vstupovalo do priestranného átria, ktoré zdobili maľby dokonalej kvality. Je zrejmé, že majitelia si dali záležať na výbere umelca, ktorému prácu zverili. Takmer všetky sa vzťahujú k trójskemu cyklu: svadba Jupitera a Junony, Chrýseov odchod, Achilles odovzdáva Bríseovnu a ďalšie. Stred átria vypĺňa pôsobivé impluvium, ktorého steny a dno sú z mramoru.

Do átria ústili miestnosti rôzneho určenia a odtiaľ sa po príkrom schodisku vystupovalo na druhé poschodie.

Cez átrium a tablinum sa prechádzalo do otvorenej záhrady s peristylom, pod ktorým sa v jeho východnej časti nachádzala známa maľba *Obetovanie Ifigénie* (dnes v Národnom archeologickom múzeu v Neapole).

*Dom Tragického básnika* je názornou ukážkou, ako si pompejskí patricijovia zdobili svoje domovy a akým dojmom chceli pôsobiť na svojich spoluobčanov. V žiadnom inom dome (s výnimkou Domu Vettiovocv) nebolo toľko vzácnych malieb s mytologickými námetmi ako práve v tomto dome.

Iné projekty
------------

Commons
* Spolupracuj na Commons Commons ponúka multimediálne súbory na tému **Dom Tragického básnika**

Zdroje
------

* A. C. Carpiceci, *Pompeje dnes a jak vypadali před 2000 lety*, Bonechi Edizioni Il Turismo, Sesto Fiorentino, ISBN 88-7204-243-7
* S. Nappo, *Pompeje - průvodce ztraceným městem*, Rebo production, Čestlice, 1999, ISBN 80-7234-043-3

| * z
* d
* u
**Antické Pompeje** |
| --- |
| **Chrámové stavby** | 
* Apolónov chrám
* Chrám Fortuny Augusty
* Chrám Jupitera Melichiosa
* Chrám Lariov
* Isidin chrám
* Jupiterov chrám
* Venušin chrám
* Vespasiánov chrám

 | Via dell'Abbondanza |
| **Domy a vily** | 
* Dom Malej fontány
* Dom Marca Lucretia Frontona
* Dom Pozlátených Amorkov
* Dom Stého výročia
* Dom Tragického básnika
* Dom Vettiovcov
* Faunov dom
* Chirurgov dom
* Menandrov dom
* Polybiov dom
* Sallustiov dom
* Vila Mystérií

 |
| **Ostatné stavby** | 
* Amfiteáter
* Bazilika
* Budova Eumachie
* Kúpele na fóre
* Macellum
* Mestské brány
* Ódeion
* Palaistra
* Stabijské kúpele
* Veľké divadlo

 |
| **Ulice a fóra** | 
* Hlavné fórum
* Trojuholníkové fórum
* Via dell’Abbondanza
* Via di Mercurio
* Via di Nola
* Via dei Sepolcri
* Via di Stabia

 |